钦定古今图书集成/历象汇编/庶征典/第018卷 > 《隋书》 > 《天文志》
## 钦定古今图书集成/历象汇编/庶征典/第018卷 > 《隋书》 > 《天文志》

日循黄道东行，一日一夜行一度，三百六十五日有
奇而周天。行东陆谓之春，行南陆谓之夏，行西陆谓
之秋，行北陆谓之冬行，以成阴阳寒暑之节。是故《传》
云：“日为太阳之精，主生养恩德，人君之象也。”又人君
有瑕，必露其慝以告示焉。故日月行有道之国则光
明，人君吉昌，百姓安宁。日变色，有军军破，无军丧侯
王。其君无德，其臣乱国，则日赤无光。日失色，所临之
国不昌。日昼昏，行人无影，到暮不止者，上刑急下，人
不聊生，不出一年有大水。日昼昏，乌鸟群鸣，国失政。
日中乌见，主不明，为政乱国，有白衣会。日中有黑子
黑气、黑云，乍三乍五，臣废其主。日食，阴侵阳，臣掩君
之象，有亡国，有死君，有大水。日食见“星，有杀君，天下
分裂，王者修德以禳之。”